Lycée technique d'Ettelbruck

De Lycée technique d'Ettelbruck, gekierzt LTEtt, ass eng ëffentlech Secondaires- an Héichschoul zu Ettelbréck, déi hir Schüler virun allem op technesch Beruffer spezialiséiert.

 Historique 
Op Basis vum Gesetz vum 16. August 1965 iwwer d'Schafe vum « Enseignement moyen », gouf duerch e groussherzoglecht Reglement vum 18. Juni 1969 de Collège d'enseignement moyen, och Mëttelschoul genannt, zu Ettelbréck geschaaft.

D'Beruffsausbildung vun Ettelbréck ass mam Reglement grand-ducal vum 15. Juli 1969, bei d'Ettelbrécker Mëttelschoul geprafft ginn an d'Schoul krut dunn den Numm « Collège d'enseignement moyen et professionnel d'Ettelbruck ».

De Bau vum Schoulgebai an der Avenue Salentiny war am Oktober 1969 fäerdeg.

1979 koum en neit Gesetz iwwer d'Organisatioun vun der Beruffsausbildung an den technesche Secondairesschoulen an doduerch gouf d'Mëttelschoul (Enseignement moyen) ofgeschaaft. Duerch d'groussherzoglecht Reglement vum 9. Oktober 1979 kritt d'Schoule den neien Numm « Lycée technique d'Ettelbruck ».

Am Joer 2021/22 hat de Lycée ongeféier 1.500 Schüler, 220 Enseignanten a 50 Leit am administrative Beräich.

Gebaier

 Haaptgebai zu Ettelbréck, an der Avenue Salentiny
 Annex zu Waarken
Annex am Gebai vun der fréierer Akerbauschoul an der Avenue Salentiny
 Et gouf wärend e puer Joren Annexen zu Dikrech, déi awer zanter der Schafung vum eegestännegen Nordstad-Lycée am Joer 2007 net méi bestinn.

Direkteren
François Schartz (bis 2007) 
Lucien Klein (bis 2019)
Fränk Fries (zanter 2019)

 Formatiounen 
Den LTEtt bitt Unterrecht am Secondaire Classique, General an am Professionnel un an zanter 2015 och e BTS. Eng Sektioun „Ëmweltwëssenschaften“ gouf 2018 agefouert. Et ass eng Spezialiséierung fir 2e an 1re-Klassen.

D'Formatiounen am LTEtt begräifen:

 Classique 
Zyklus vun dräi Joer an den ënneschte Klassen (7e bis 5e).

 General 
Kompletten Zyklus vu 7e bis 1re mat enger exklusiver Offer, dem COPRAL.

 COPRAL 
An Zesummenaarbecht mat der Lëtzebuerger Arméi, gëtt et zanter 2016 e Virbereedungscours op d'Selektiounsepreuvë fir de Fräiwëllegendéngscht. De COPRAL (Cours de préparation à l'armée luxembourgeoise) soll deemno d'Zuel vun de potentielle Kandidate fir d'Basisinstruktioun (Instruction de base (IB)) erhéijen an dat mat Sproochen-, Arithmetiks- a Civics-Coursen iwwer 2-3 Trimester vu jeeweils 12 Wochen. D'Schüler gi véier Deeg pro Woch an den LTEtt, an een Dag pro Woch an de Centre militaire um Härebierg fir ënner anerem sportlech Aktivitéiten.

 Professionnel 
An der Beruffsausbildung kann een am LTEtt en Ofschloss mat engem Certificat de capacité professionnelle (CCP), Diplôme d'aptitude professionnelle (DAP) oder Diplôme de technicien (DT) maachen.

 BTS 
BTS an der Gestion d'entreprise et développement durable.

 Aktivitéiten 
 CDays 
Bis 2012 huet den Département informatique d'CDays am LTEtt organiséiert wou d'Schüler technesch Beruffer an Errongenschafte entdecken a se live probéieren konnten.

 Windmobile 
Windmobile ass e Projet fir de Schüler a de Kanner d'Wandkraaft méi no ze bréngen. No Iddie vun 2005, gouf de Projet 2008 realiséiert. Virun allem Schüler aus Elektriker– an Elektrotechnikklassen hunn an hirer Fräizäit un dësem Projet geschafft an ënner anerem e mobilt Wandrad opgeriicht.

 Kuckt och 
 Secondaireschoulen zu Lëtzebuerg
 Um Spaweck 
 Offiziell Säit vum Lycée technique d'Ettelbruck

Kategorie:Schoulen zu Lëtzebuerg
Kategorie:Gebaier an der Gemeng Ettelbréck